REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/53-25

16. april 2025. godine

B e o g r a d

ZAPISNIK

SA 32. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 16. APRILA 2025. GODINE

 Sednica je počela u 9,45 časova.

 Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

 Sednici su prisustvovali članovi Odbora: Igor D. Jakšić, Olja Petrović, Dane Stanojčić, Aleksandar Jugović, Goran Milić, Stefan Kitanović i Branimir Jovanović.

 Sednici nisu prisustvovali članovi Odbora: Miloljub Albijanić, Snežana Paunović, Đorđe Komlenski, Branko Lukić, Jelena Milošević, Miroslav Aleksić, Stefan Janjić, Dragana Rakić i Vojislav Mihailović.

Sednici su prisustvovali zamenici članova Odbora: Tatjana Petrović Stojković, zamenik člana Miloljuba Albijanića, Marko Milošević, zamenik člana Snežane Paunović i Bojan Torbica, zamenik člana Đorđa Komlenskog.

Na predlog predsednika, Odbor je jednoglasno utvrdio sledeći

D n e v n i r e d:

1. Razmatranje Rešenja Republičke izborne komisije o dodeli mandata narodnog poslanika radi popune upražnjenog poslaničkog mesta u Narodnoj skupštini (03 broj 013-703/25 od 15. aprila 2025. godine).

\*\*\*

**Prva tačka dnevnog reda** Razmatranje Rešenja Republičke izborne komisije o dodeli mandata narodnog poslanika radi popune upražnjenog poslaničkog mesta u Narodnoj skupštini

 Predsednik je upoznao članove Odbora da je dostavljeno Rešenje Republičke izborne komisije o dodeli mandata Sanji Ćalović kao i Uverenje o izboru imenovane za narodnog poslanika.

Podsetio je da je Odbor, u skladu sa odredbama člana 199. Poslovnika, ovlašćen da izvrši uvid u Rešenje Republičke izborne komisije i Uverenje o izboru narodnog poslanika, radi utvrđivanja istovetnosti podataka.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

 Odbor je konstatovao da je prestankom mandata narodnom poslaniku Snežani Paunović, izabranoj sa Izborne liste “IVICA DAČIĆ - PREMIJER SRBIJE“, ostalo upražnjeno poslaničko mesto u Narodnoj skupštini, u skladu sa odredbom člana 131. Zakona o izboru narodnih poslanika.

 Kada narodnom poslaniku mandat prestane pre nego što se potvrde mandati za dve trećine narodnih poslanika iz narednog saziva, mandat se dodeljuje kandidatu sa izborne liste na način utvrđen u čl. 134. i 135. Zakona o izboru narodnih poslanika.

Odbor je, postupajući u skladu sa odredbama člana 199. Poslovnika Narodne skupštine, izvršio uvid u Rešenje Republičke izborne komisije i Uverenje Sanje Ćalović o izboru narodnog poslanika, izabrane sa Izborne liste „IVICA DAČIĆ - PREMIJER SRBIJE“ i utvrdio da su podaci o izboru narodnog poslanika istovetni sa podacima iz Rešenja Republičke izborne komisije, čime su se stekli uslovi za potvrđivanje mandata imenovanom narodnom poslaniku.

 Odbor predlaže da Narodna skupština odmah po prijemu ovog izveštaja, konstatuje potvrđivanje mandata Sanji Ćalović, novoizabranom narodnom poslaniku.

 Za izvestioca Odbora na sednici Narodne skupštine određen je Milenko Jovanov, predsednik Odbora.

\* \* \*

Pre nego što je zaključio sednicu, predsednik Odbora je obavestio članove da su pojedini narodni poslanici kojima je Odbor u ovom sazivu usvojio zahteve za utvrđivanje naknade na ime zakupa stana u Beogradu i za odvojeni život, zaključivali ugovore sa određenim rokom trajanja koji uskoro ističu i da se, prema evidenciji službe Odbora, radi o šest takvih ugovora. Predložio je da se u cilju efikasnosti rada Odbora (da Odbor ne bi iznova odlučivao o već donetim rešenjima) obavežu narodni poslanici da dostave anekse ugovora o zakupu stana sa produženim rokom trajanja, radi nastavka korišćenja već odobrenog prava.

Dodao je da će o tome biti obavešteno i Odeljenje za finansije, a da će rešenja o nastavku korišćenja prava sa novom dokumentacijom biti doneta kao nesporna, na osnovu ovlašćenja koje je Odbor doneo na Drugoj sednici održanoj 2. aprila 2024. godine, da predsednik donosi nesporna rešenja o statusnim i materijalnim pravima narodnih poslanika.

Prisutni članovi i zamenici članova su prihvatili predlog predsednika Odbora.

Predsednik je napomenuo da će služba Odbora o postignutom dogovoru obavestiti narodne poslanike.

\*\*\*

 Sednica je završena u 9,50 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Svetlana Dedić Milenko Jovanov